SET พรุ่งนี้บวกต่อรับเงินทุนไหลเข้า
โบรกฯมองแนวโน้มการลงทุนพรุ่งนี้ (31 พ.ค.) ตลาดฯยังมีสัญญาณบวกได้ต่อ จากเม็ดเงินที่เชื่อว่ายังไหลเข้ามา พร้อมให้แนวรับ 1,420 จุด ส่วนแนวต้าน 1,436 จุด
30 พ.ค. 2559

นายธีรวุฒิ กานต์นิภากุล ผู้อำนวยการอาวุโสฝ่ายวิเคราะห์ บล.ซีไอเอ็มบี (ประเทศไทย) เปิดเผยถึงตลาดหุ้นไทยวันนี้ (30 พ.ค.) ปรับตัวขึ้นในทิศทางเดียวกับตลาดหุ้นอื่นในภูมิภาคเอเชียที่ต่างอยู่ในแดนบวกกันทั่วหน้า โดยตลาดหุ้นไทยได้รับแรงหนุนจากหุ้นในกลุ่มสื่อสาร และหุ้นในลุ่มแบงก์ ซึ่งขึ้นมาตามรอยกลุ่มพลังงาน ส่วนหนึ่งอาจเป็นผลจากสัญญาณทางเทคนิคช่วยหนุน
อีกส่วนมาจากปัจจัยพื้นฐานในเรื่องของธนาคารกลางสหรัฐ (FED) จากความคาดหวังว่าเฟดคงจะไม่ปรับขึ้นอัตราดอกเบี้ยในการประชุมเดือนมิ.ย.นี้ และคงจะมองการปรับขึ้นดอกเบี้ยไปอีก 2-3 เดือนข้างหน้ามากกว่า ถ้าเศรษฐกิจสหรัฐฯแข็งแกร่งขึ้น ดังนั้นตลาดฯจึงมีแรงเก็งกำไรเข้ามา ประกอบกับเงินบาทไม่ได้อ่อนค่ามากนัก และคาดว่ายังมี Flow เข้ามาช่วยหนุนด้วย
แนวโน้มการลงทุนในวันพรุ่งนี้ (31 พ.ค.) ตลาดฯยังมีสัญญาณบวกได้ต่อ จากเม็ดเงินที่เชื่อว่ายังไหลเข้ามา พร้อมให้แนวรับ 1,420 จุด ส่วนแนวต้าน 1,436 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
IVL ปิดที่ 33.50 บาท ลดลง 0.25 บาท
ADVANC ปิดที่ 163.50 บาท เพิ่มขึ้น 4.00 บาท
PTT ปิดที่ 310.00 บาท เพิ่มขึ้น 3.00 บาท
CPALL ปิดที่ 49.00 บาท เพิ่มขึ้น 1.00 บาท
KBANK ปิดที่ 173.00 บาท เพิ่มขึ้น 5.00 บาท